- Først vil jeg sige, at vi spillede en god kamp, men med hensyn til tilskuernes opførsel, så er der bare at konstatere: De er udenfor pædagogisk rækkevidde, siger Lynge Jakobsen til TV2/Nord. Allerede i timerne op til kampen fik politiet travlt med at holde supportere fra AaB og FCK fra hinanden. Nordjyllands Politi anholdte 21 AaB fans, som forsøgte at trænge sig ind på en gruppe FCK-tilhængere. Kampen skulle være fløjtet i gang klokken 18, men blev godt et kvarter forsinket. Et par hundrede FCK-tilhængere manglede at komme på plads og kontrollørerne til kampen mente ikke at det var forsvarligt at lukke dem alle ind på én gang. Også under kampen gik det hedt for sig. Med tyve minutter tilbage af kampen måtte dommeren sende spillerne i omklædningsrummet og midlertidigt stoppe kampen. FCK-fans havde tændt romerlys og røgen forplantede sig til banen. Dommeren truede med at aflyse kampen helt hvis ikke fyrværkeri afbrændingen stoppede.

Opsummering:
AaB's sportsdirektør Lynge Jakobsen er mildt sagt ikke imponeret over de fodboldfans, som skabte uro ved kampen søndag aften.